Prys vir skaars William Kentridge kan lóóp | Netwerk24
Prys vir skaars William Kentridge kan lóóp
19 Augustus 2018 00:15
Ná die onlangse wêreldbekendstelling van William Kentridge se projek The Head & the Load by die Tate Modern se Turbine Hall bring Aspire Art Auctions een van Kentridge se belangrikste en geskiedkundigste werke op 28 Oktober na die veilingvloer in Johannesburg.
Drawing from Stereoscope (Double page, Soho in two rooms) is 'n manjifieke groot werk wat in 1999 geskep is as 'n stilbeeld vir die agtste film in Kentridge se bekende Drawings for Projection-reeks.
William Kentridge se Drawing from Stereoscope word op 28 Oktober by Gibs in Illovo, Johannesburg, deur Aspire Art Auctions opgeveil.
Die toneel skets die sentrale karakter, Soho Eckstein, in sy kenmerkende strepiespak, waar hy mistroostig en kop geboë voor die kaggel in twee feitlik leë kamers staan – 'n belangrike oomblik in die ontwikkeling van die film se tema, aangesien dit die eerste keer is dat Soho in isolasie verskyn.
Drawing from Mine het einde verlede jaar sowat R5,4 miljoen op 'n Aspire-kunsveiling behaal.
Die werk word op R4,5 miljoen tot R6 miljoen geraam en word te koop aangebied te midde van 'n verhoogde vraag na Kentridge se werk.
Aspire het Kentridge se Drawing from Mine (Soho with Coffee Plunger and Cup) in November verlede jaar vir R5 456 640 verkoop – 'n rekordprys vir 'n tekening deur Kentridge wat per veiling in Suid-Afrika verkoop is.
Artprice se Global 500 plaas die kunstenaar op 279ste ten opsigte van omset by 'n veiling, verkope in die primêre mark, getal uitstallings in museums en kommersiële galerye, en die vlak van erkenning onder onafhanklike kritici.